**Legea nr. 79 / 2020 pentru modificarea şi**

**completarea Legii apiculturii nr. 383/2013**

* **Extras -**

Legea apiculturii nr. 383/2013, publicată în Monitorul Oficial al României, Partea I, nr. 14 din 9 ianuarie 2014, cu modificările ulterioare, se modifică şi se completează după cum urmează:

* Activitatea în apicultură poate fi practicată de orice persoană fizică sau juridică cu respectarea legislaţiei în vigoare. Statul român prin ministerele de resort sprijină activitatea de creştere a albinelor, de creştere a numărului şi producţiei familiilor de albine, de valorificare superioară a resurselor melifere, a produselor apicole, de conservare a biodiversităţii şi păstrare a fondului genetic apicol autohton."
* Apicultorii, individual sau organizaţi în forme asociative, pot beneficia de sprijin financiar pentru înfiinţarea, dezvoltarea şi modernizarea stupinelor prin accesarea măsurilor prevăzute în programele naţionale sau europene destinate acestui sector.
* Formele asociative pot beneficia de sprijin financiar pentru organizarea de cursuri de formare profesională, organizarea de conferinţe, schimburi de experienţe şi activităţi didactice."
* Ameliorarea albinelor din România se realizează prin programul naţional-cadru de ameliorare în baza căruia organizaţiile şi asociaţiile acreditate de Agenţia Naţională pentru Zootehnie «Prof. dr. G. K. Constantinescu» întocmesc programe proprii de ameliorare, înfiinţează şi menţin evidenţe zootehnice şi genealogice.
* Producerea pentru comercializare a mătcilor ameliorate în rasă curată poate fi realizată doar de stupine de multiplicare şi de elită, autorizate în acest scop, conform legislaţiei în vigoare.
* Apicultorii care amplasează stupine în pastoral sau la iernat sunt obligaţi să comunice în scris autorităţilor administraţiei publice locale în a căror rază teritorială se află locul, perioada, numărul familiilor de albine, precum şi adresa deţinătorului de stupi, asigurând evidenţa acestora, dar şi protecţia familiilor de albine împotriva tratamentelor fitosanitare.
* La amplasarea stupinelor în pastoral pe terenuri proprietate privată, apicultorul va solicita în scris aprobarea amplasării stupilor proprietarului sau administratorului terenului anterior comunicării către autorităţile administraţiei publice locale."
* Producătorii, procesatorii şi comercianţii sunt obligaţi să afişeze vizibil pe etichetă ţara de origine pentru mierea de albine.
* Pentru amestecurile de miere provenite din comunitatea europeană şi/sau ţări terţe, producătorii, procesatorii şi comercianţii sunt obligaţi să afişeze vizibil pe etichetă ţara sau ţările de origine, după caz.
* Este interzisă inscripţionarea pe etichetă a sintagmei «Produs Românesc» dacă nu sunt respectate prevederile art. 2 din Legea nr. 168/2017privind instituirea zilei de 10 octombrie - Ziua naţională a produselor agroalimentare româneşti.
* Medicii veterinari oficiali de la nivelul direcţiilor sanitare veterinare şi pentru siguranţa alimentelor judeţene şi a municipiului Bucureşti sunt obligaţi să efectueze supravegherea şi controlul oficial al modului în care producătorii şi procesatorii realizează procesarea mierii şi să recolteze probe în vederea efectuării analizelor de laborator, în baza planului de control al Autorităţii Naţionale Sanitare Veterinare şi pentru Siguranţa Alimentelor şi în cazul reclamaţiilor cu privire la neîncadrarea în parametrii de siguranţă şi de calitate ai acestor produse.
* Sunt menționate contravențiile și persoane împuternicite / structurile teritoriale care fac constatarea contravenţiilor şi aplicarea sancţiunilor.

În termen de 90 de zile de la data intrării în vigoare a prezentei legi, normele metodologice de aplicare a Legii apiculturii nr. 383/2013, cu modificările şi completările ulterioare, astfel cum a fost modificată şi completată prin prezenta lege, se aprobă prin ordin al ministrului agriculturii şi dezvoltării rurale.

Legea nr. 79 din 12 iunie 2020a fost publicată în Monitorul Oficial cu numărul 510 din data de 15 iunie 2020.